《咏华林书院》
宋代·钱若水

居近华林对白云，义风深可羡人伦。
儿孙尽得诗书力，门巷偏多车马尘。
楼上落霞粘笔砚，池边怪石间松筠。
乡闾岂独民迁善，阶砌无关鸟亦驯。
朱实垂庭红橘熟，清香袭坐药畦春。
他年好卜为邻住，悔葺吾庐洛水滨。

作者简介：（960—1003）河南新安人，字澹成，一字长卿。太宗雍熙二年进士。淳化初，以文学高第召试，擢秘书丞、直史馆。历知制诰、翰林学士、知审官院。至道初以右谏议大夫同知枢密院事。真宗即位，加工部侍郎。奉诏修《太宗实录》，重修《太祖实录》。从幸大名，陈御敌安边之策。后拜并代经略使、知并州事。雅善谈论，尤轻财好施，所至称治。卒谥宣靖。有集。